Llíria reconeix la labor del personal sanitari i de serveis essencials en la crisi del coronavirus
19 de setembre de 2020

El teatre de la Banda Primitiva va acollir ahir la gala d'entrega de Distincions Honorífiques de l'Ajuntament de Llíria de l'any 2020, presidida per l'alcalde Manolo Civera i la corporació municipal. La ciutat va voler reconéixer especialment, en esta edició, la labor desenvolupada pel personal sanitari i els professionals dels serveis essencials en la crisi del coronavirus.

En este sentit, el Consistori va concedir la Medalla de la Ciutat al Departament de Salut Arnau de Vilanova-Llíria, que va ser recollida pel seu gerent Mª Jesús Arilla; a la Companyia de Llíria de la Guàrdia Civil, rebuda pel seu capità José Antonio Romero; al III Batalló d'Intervenció en Emergències de la UME, que va recollir el tinent Agustín Pantoja; a la Federació del Comerç de Llíria, recollida pel seu president Juan Motilla; i a l'Acadèmia de Costura Camp de Túria, rebuda en representació de tot el seu equip de voluntàries per Paqui Zargozá.

A més, es va entregar una distinció especial a la Policia Local de Llíria, Agrupació Local de Protecció Civil, Equip de Serveis Socials-SADNE, Brigades municipals de RSU, Camins, Jardins, Obres i Serveis, Servei Municipal d'Aigua Potable, Servei de Transport Públic Municipal, Tractoristes de la Cooperativa de Llíria, i Consell Escolar Municipal.

D'altra banda, en este acte es va nomenar Fill Predilecte de Llíria a Miguel Falomir Sorio, en reconeixement a la seua extraordinària trajectòria professional en la carrera fiscal, exercint diversos càrrecs de responsabilitat, en els quals igualment ha acreditat el seu compromís amb la societat i la defensa dels seus drets, especialment dels menors.

També es va concedir el títol de Filla Adoptiva de Llíria a la professora María Ribas Serrano, que sempre ha mostrat el seu amor per la ciutat que la va acollir, i va sembrar l'afecte i admiració de tota la comunitat educativa en una dilatada labor docent en la qual va formar a diverses generacions de veïns i veïnes.

De la mateixa manera, en les distincions d'enguany, Miguel Torres Castellano va rebre la Medalla de la Ciutat, com un reconegut músic del municipi, amb una àmplia trajectòria professional en l'especialitat de trompa, primer com a intèrpret en les més prestigioses formacions del país com l'Orquestra d'RTVE o l'Orquestra Nacional d'Espanya, i després en la docència com a catedràtic de Conservatori.

Finalment, en l'acte es va entregar la Distinció d'Honor de l'Ajuntament en agraïment a ex regidors que van servir a la ciutat de Llíria com a membres de la corporació: José Ricardo Escobedo, Carmen Feltrer, Francisco Martínez, Isabel Aigües i Vicente Torner.

L'alcalde Manolo Civera va tancar la gala destacant que tots els distingits d'esta edició "són exemple d'entitats i persones compromeses amb la societat. I a més, en situacions extraordinàries com esta pandèmia que estem vivint, s'ha demostrat que des de la col•lectivitat es poden afrontar les adversitats. Per això, amb estes distincions hem volgut testimoniar el reconeixement i agraïment del poble de Llíria a totes elles".

VÍDEO COMPLET DE L'ACTO: